**“МОНГОЛ УЛСЫН ХӨГЖЛИЙН 2024 ОНЫ ТӨЛӨВЛӨГӨӨ БАТЛАХ ТУХАЙ” УЛСЫН ИХ ХУРЛЫН ТОГТООЛЫН ТӨСЛИЙГ ХЭРЭГЖҮҮЛЭХТЭЙ**

**ХОЛБОГДОН ГАРАХ ЗАРДЛЫН ТООЦООНЫ ТАЙЛАН**

Хууль тогтоомжийн тухай хуулийн 18 дугаар зүйлийг баримтлан мөн хуулийн 12 дугаар зүйлийн 12.1.4-т заасан буюу Засгийн газрын 2016 оны 59 дүгээр тогтоолын 4 дүгээр хавсралтаар батлагдсан “Хууль тогтоомжийг хэрэгжүүлэхтэй холбогдон гарах зардлын тооцоог хийх аргачлал”-ын дагуу “Монгол Улсын хөгжлийн 2024 оны төлөвлөгөө батлах тухай” Улсын Их Хурлын тогтоолын төсөл /цаашид “Тогтоолын төсөл” гэх/-ийг хэрэгжүүлэхтэй холбогдон гарах зардлын тооцоог хийж гүйцэтгэлээ.

“Хууль тогтоомжийг хэрэгжүүлэхтэй холбогдон гарах зардлын тооцоог хийх аргачлал”-д заасны дагуу Тогтоолын төсөл батлагдсанаар түүнийг хэрэгжүүлэхтэй холбогдон гарах зардлын тооцоог хуулийн этгээдийн, иргэний үүсэх, төрийн байгууллагын буюу улсын төсөвт үүсэх ачаалал гэсэн 3 хэсэгт ялгаж үзэхээр байна.

Тогтоолын төслөөр зохицуулж буй харилцаа шинээр зохицуулагдаж буй харилцаа биш, одоо байгаа бүтэц, тогтолцоо, хүний нөөц, чадавхын хүрээнд төрийн тогтвортой үйл ажиллагааг хангах зорилготой болно.

Тогтоолын төслийн хавсралтаар “Монгол Улсын хөгжлийн 2024 онд баримтлах бодлогын тэргүүлэх чиглэл”, “Монгол Улсын хөгжлийн 2024 оны төлөвлөгөө”, “Монгол Улсын хөгжлийн 2024 оны төлөвлөгөөний хяналт-шинжилгээ, үнэлгээний үзүүлэлтүүд”-ийг батлах бөгөөд улсын төсвөөс санхүүжүүлэх шаардлагатай төсөл, арга хэмжээг Монгол Улсын хөгжлийн 2024 оны төсвийн тухай хуульд тусгахыг, 2024 оны 01 дүгээр сарын 01-ний өдрөөс эхлэн төлөвлөгөөг хэрэгжүүлж, биелэлтийг бүтэн жилээр гаргаж Улсын Их Хуралд танилцуулахыг Засгийн газарт даалгасан.

Монгол Улсын хөгжлийн 2024 оны төлөвлөгөөний төсөлд тусгагдсан төсөл, арга хэмжээ тус бүрд үндсэн хариуцагчийг зааж өгсөн бөгөөд тус төлөвлөгөөний хяналт-шинжилгээ, үнэлгээний шалгуур үзүүлэлтүүд бүрд мөн адил хариуцах байгууллагыг тодорхойлж өгсөн.

Төлөвлөгөөний төсөлд тусгагдсан төсөл, арга хэмжээг хэрэгжүүлэх үүрэг бүхий 25 төрийн байгууллага байгаа бол хяналт-шинжилгээ, үнэлгээний шалгуур үзүүлэлтүүдийг тооцож гаргах үүрэг бүхий 27 төрийн байгууллага байна.

Мөн Монгол Улсын хөгжлийн 2024 оны төлөвлөгөөний төслийг боловсруулахдаа төрийн захиргааны төв, төрийн захиргааны болон нутгийн захиргааны байгууллагаас ирүүлсэн чиг үүргийн хүрээнд хэрэгжүүлэх нийт 1047 төсөл, арга хэмжээний саналд үндэслэн боловсруулсан тул хөгжлийн бодлого, төлөвлөлтөд оролцогч төрийн байгууллагууд тус төлөвлөгөөг хэрэгжүүлэх үүрэгтэй.

Иймд, тогтоолын төслийг баталснаар хуулийн этгыээд болон иргэнд шууд хүлээлгэх хариуцлага, үүсэх зардал байхгүй гэж үзэн зөвхөн төрийн байгууллагын зардлыг тооцсон болно.

# Төрийн байгууллагын зардал буюу Улсын төсөвт үүсэх ачаалал

Төрийн байгууллагын буюу улсын төсөвт үүсэх ачааллыг Монгол Улсын хөгжлийн 2024 оны төлөвлөгөөний төсөлд улсын төсвийн хөрөнгөөр санхүүжүүлэхээр тусгагдсан төсөл, арга хэмжээг авч үзэх шаардлагатай.

Тогтоолын төслийн 2-т заасны дагуу Засгийн газар Монгол Улсын хөгжлийн 2024 оны төлөвлөгөөнд туссан улсын төсвөөс санхүүжүүлэх шаардлагатай төсөл, арга хэмжээг Монгол Улсын 2024 оны төсвийн тухай хуульд бүрэн тусгаж, хэрэгжүүлэх үүрэгтэй.

Санхүү төсвийн асуудал эрхэлсэн төрийн захиргааны төв байгууллага нь 2024 онд баримтлах бодлогын тэргүүлэх чиглэлд тусаагүй төсвийн ерөнхийлөн захирагч болон хөтөлбөрийн үр дүнг сайжруулах үндсэн үйл ажиллагаа болон үргэлжилж буй төсөл, арга хэмжээг төсвийн алдагдлын хязгаарт багтаан төлөвлөж, хэрэгжүүлнэ.

***Байгууллагын гүйцэтгэх үүрэг буюу ажил, үйлчилгээ, хүний нөөцийг тодорхойлох***

Хөгжлийн бодлого, төлөвлөлт, түүний удирдлагын тухай хуулийн 9 дүгээр зүйлийн 9.6.3-т “төрийн захиргааны төв байгууллага өөрийн эрхлэх асуудлын хүрээнд үйл ажиллагаа явуулдаг холбогдох төрийн болон төрийн бус байгууллагын санал, тооцооллыг нэгтгэн боловсруулж, үндэсний хөгжлийн бодлого, төлөвлөлтийн асуудал эрхэлсэн төрийн захиргааны төв байгууллагад хүргүүлж, хөгжлийн бодлого, төлөвлөлтийн баримт бичиг батлагдсаны дараа хэрэгжилтийг өөрийн салбарын хэмжээнд зохион байгуулах” гэж заасны дагуу төрийн захиргааны байгууллагууд төлөвлөгөөний төсөлд тусгагдсан төсөл, арга хэмжээг хэрэгжүүлэх үүрэгтэй.

Мөн Улсын хөгжлийн жилийн төлөвлөгөө нь “Алсын хараа-2050” урт хугацааны хөгжлийн бодлого, “Монгол Улсыг 2021-2025 онд хөгжүүлэх таван жилийн үндсэн чиглэл”, “Монгол Улсын Засгийн газрын 2020-2024 оны үйл ажиллагааны хөтөлбөр”-ийг хэрэгжүүлэхэд чиглэсэн богино хугацааны төлөвлөлтийн баримт бичиг тул төрийн байгууллагуудад шинэ үүрэг бий болгохгүй.

***Шаардагдах зардлыг тодорхойлох***

Монгол Улсын хөгжлийн 2024 оны төлөвлөгөөний төсөлд тусгагдсан төсөл, арга хэмжээ тус бүрийг үндсэн хариуцагч буюу төлөвлөгөөний төсөлд тусгуулахаар санал ирүүлсэн байгууллагаас шаардагдах хөрөнгө оруулалтын зардлыг урьдчилан тооцож ирүүлсэн тул тус саналд үндэслэн нийт санхүүжилтийн шаардлагыг тодорхойлсон болно.

Монгол Улсын хөгжлийн 2024 оны төлөвлөгөөнд 8 тэргүүлэх чиглэлийн хүрээнд 184 төсөл, арга хэмжээг нийт 13.4 их наяд төгрөгөөр санхүүжүүлэхээс, улсын төсвийн хөрөнгөөр 2.3 их наяд төгрөг, орон нутгийн төсвийн хөрөнгөөр 0.2 их наяд төгрөг, гадаадын зээлээр 1.3 их наяд төгрөг, гадаадын тусламжаар 0.5 их наяд төгрөг, төр, хувийн хэвшлийн түншлэлээр 4.5 их наяд төгрөг, хувийн хөрөнгө оруулалтаар 3.1 их наяд төгрөг, бусад эх үүсвэрээс 1.6 их наяд төгрөгийг тус тус санхүүжүүлнэ. Үүнээс улсын төсвөөр санхүүжүүлэх нийт зардлыг байгууллагаар задлан харвал дараах байдалтай байна. Үүнд:

|  |  |  |  |
| --- | --- | --- | --- |
| **Д/д** | **Үндсэн хариуцагч байгууллага** | **Төсөл, арга хэмжээний тоо** | **Улсын төсвийн дүн, сая төгрөг** |
| 1 | Байгаль орчин, аялал жуулчлалын яам | 6 | 3,260.0  |
| 2 | Барилга, хот байгуулалтын яам | 9 | 114,072.8  |
| 3 | Батлан хамгаалах яам | 2 | 1,170.0  |
| 4 | Биеийн тамир, спортын улсын хороо | 3 |  21,963.5  |
| 5 | Боловсрол, шинжлэх ухааны яам | 11 | 297,063.5  |
| 6 | Гадаад харилцааны яам | 3 | 1,372.0  |
| 7 | Зам, тээврийн хөгжлийн яам | 40 | 580,905.8  |
| 8 | Засгийн газрын Хэрэг эрхлэх газар | 3 | 40.0 |
| 9 | Нийслэлийн Засаг даргын Тамгын газар | 17 | 548,379.9  |
| 10 | Санхүүгийн зохицуулах хороо | 2 | 40.0  |
| 11 | Соёлын яам | 8 | 43,247.0  |
| 12 | Уул уурхай, хүнд үйлдвэрийн яам | 13 | 49,794.5  |
| 13 | Хууль зүй, дотоод хэргийн яам | 10 | 64,735.7  |
| 14 | Хүнс, хөдөө аж ахуй, хөнгөн үйлдвэрийн яам | 8 |  187,932.0  |
| 15 | Цахим хөгжил, харилцаа холбооны яам | 3 |  12,700.0  |
| 16 | Шадар сайдын Ажлын алба | 1 | 20.0  |
| 17 | Эрүүл мэндийн яам | 8 |  102,600.0  |
| 18 | Эрчим хүчний яам | 17 |  299,444.2  |
| **Нийт** | **164** | **2,328,740.9** |

---o0o---